REGULAMENTUL (CE) NR. 702/2009 AL COMISIEI
din 3 august 2009
de modificare și rectificare a Regulamentului (CE) nr. 555/2008 de stabilire a normelor de aplicare a Regulamentului (CE) nr. 479/2008 al Consiliului privind organizarea comună a pieței vitivinicole în ceea ce privește programele de sprijin, comerțul cu țările terțe, potențialul de producție și privind controalele în sectorul vitivinicol
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 103za și 85x,
întrucât:
(1)
Pentru a reduce sarcina administrativă a statelor membre și ținând seama de numărul foarte mare de informații comunicat de către acestea în seturile de tabele prevăzute de Regulamentul (CE) nr. 555/2008 al Comisiei (2), precum și de faptul că legislația acestora este în mod frecvent disponibilă în format electronic, se dovedește oportun să se prevadă ca notificarea către Comisie a legislației respective referitoare la proiectele de programe de sprijin, solicitată la articolul 2 alineatul (2) din regulamentul menționat, să poată fi efectuată prin notificarea site-ului de internet pe care este disponibilă legislația în cauză.
(2)
Articolul 10 litera (b) din Regulamentul (CE) nr. 555/2008 se referă, în mod eronat, la condițiile stabilite în articolul respectiv. Întrucât în articolul menționat nu sunt prevăzute condiții, acestea fiind stabilite în regulamentul respectiv, formularea literei în cauză trebuie rectificată în consecință.
(3)
Articolul 19 din Regulamentul (CE) nr. 555/2008 prevede gestionarea financiară a măsurii privind investițiile. Pentru a permite o mai bună utilizare a fondurilor, este indicat să se prevadă posibilitatea efectuării plăților după executarea anumitor operațiuni vizate de o anumită măsură, asigurându-se, în același timp, finalizarea măsurii în ansamblu, astfel cum se prevede în cererea în cauză. În plus, pentru a facilita realizarea proiectelor de investiții în contextul crizei economice și financiare actuale, plafonul maxim al plăților efectuate în avans trebuie majorat în 2009 și 2010.
(4)
În conformitate cu articolele 103n și 180 din Regulamentul (CE) nr. 1234/2007, statele membre pot acorda ajutoare naționale în conformitate cu normele comunitare relevante referitoare la ajutoarele de stat pentru măsurile menționate la articolele 103p, 103t și 103u din regulamentul respectiv. Deși articolele 87 și 89 din tratat se aplică producției de produse menționate la articolul 1 alineatul (1) din Regulamentul (CE) nr. 1234/2007 și comerțului cu acestea, articolul 88 din tratat nu se aplică plăților efectuate de către statele membre în temeiul articolului 103n alineatul (4) din Regulamentul (CE) nr. 1234/2007, în conformitate cu regulamentul respectiv. Deoarece, în consecință, notificarea ajutoarelor de stat nu este obligatorie în forma prevăzută de Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (3) și de regulamentele de punere în aplicare a acestuia, pentru a se putea controla conformitatea plăților respective cu normele privind ajutoarele de stat, este necesar să se prevadă o comunicare simplificată.
(5)
În cazul în care producătorii își retrag cererea pentru prima de defrișare sau defrișează numai parțial sau nu defrișează deloc suprafața indicată în cerere, acest lucru compromite utilizarea eficientă a fondurilor comunitare prevăzute pentru această măsură. Pe lângă sancțiunile deja prevăzute la articolul 70 alineatul (2) din Regulamentul (CE) nr. 555/2008, este oportun să se prevadă ca statele membre să poată decide să nu acorde prioritate cererilor producătorilor în cauză în exercițiile financiare ulterioare.
(6)
Aplicarea unui procent unic de acceptare reprezintă o sarcină administrativă disproporționată pentru statele membre în care cererile de defrișare acoperă doar o suprafață relativ mică. Prin urmare, este oportun ca statele membre să fie exceptate de la aplicarea acestui procent de acceptare dacă suprafața vizată de cererile eligibile nu atinge un anumit prag.
(7)
Anexa VI la Regulamentul (CE) nr. 555/2008 prevede furnizarea de informații cu privire la sumele plătite pentru podgorii în cadrul schemei de plată unică (SPU). Anexa VII la același regulament prevede furnizarea de informații cu privire la suprafața acoperită de plățile SPU pentru podgorii și la plata medie efectuată. Cu toate acestea, după alocarea drepturilor nu mai este posibil să se identifice pentru ce utilizare a terenurilor au fost alocate inițial aceste drepturi, iar solicitanții nu sunt obligați să indice dacă suprafața viticolă cultivată este utilizată în sprijinul cererii lor anuale SPU. În plus, în prezent Comisiei îi sunt furnizate informații agregate privind SPU, în temeiul Regulamentului (CE) nr. 795/2004 al Comisiei din 21 aprilie 2004 de stabilire a normelor de aplicare a schemei de plată unică prevăzute în Regulamentul (CE) nr. 1782/2003 de stabilire a normelor comune pentru schemele de ajutor direct în cadrul politicii agricole comune și de stabilire a anumitor scheme de ajutor pentru agricultori (4). Aceste informații vor include, de asemenea, suprafața viticolă cultivată. Prin urmare, rândurile aferente informațiilor solicitate privind plățile SPU trebuie eliminate din tabelele corespunzătoare din Regulamentul (CE) nr. 555/2008.
(8)
Prin urmare, Regulamentul (CE) nr. 555/2008 trebuie modificat în consecință.
(9)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 555/2008 se modifică după cum urmează:
1.
La articolul 2, alineatul (2) se înlocuiește cu următorul text:
„(2) Statele membre notifică Comisiei legislația referitoare la proiectele de programe de sprijin menționate la alineatul (1), după adoptarea sau modificarea acesteia. Această notificare se poate efectua prin informarea Comisiei cu privire la site-ul de internet pe care legislația în cauză este disponibilă pentru public.”
2.
La articolul 10, litera (b) se înlocuiește cu următorul text:
„(b)
continuarea măsurii să îndeplinească, după eventuale adaptări, condițiile stabilite în prezentul regulament.”
3.
Articolul 19 se înlocuiește cu următorul text:
„Articolul 19
Gestionarea financiară
(1) Sprijinul se acordă de îndată ce se constată că fie o singură operațiune, fie toate operațiunile vizate de cererea de sprijin, în funcție de modul de gestionare a măsurii ales de statul membru, au fost efectuate și au făcut obiectul unui control la fața locului.
În cazul în care sprijinul se plătește în mod normal numai după efectuarea tuturor operațiunilor, prin derogare de la primul paragraf, sprijinul se plătește pentru operațiunile individuale efectuate, dacă celelalte operațiuni nu au putut fi executate din motive de forță majoră sau ca urmare a unor circumstanțe excepționale, în sensul articolului 31 din Regulamentul (CE) nr. 73/2009 al Consiliului (5).
În cazul în care controalele arată că o operațiune globală care face obiectul unei cereri de sprijin nu a fost efectuată în totalitate din alte motive decât cele de forță majoră sau de circumstanțe excepționale în sensul articolului 31 din Regulamentul (CE) nr. 73/2009 și atunci când a fost acordat un sprijin după efectuarea unor operațiuni individuale care fac parte din operațiunea globală vizată de cererea de sprijin, statele membre decid să recupereze ajutorul acordat.
(2) Beneficiarii sprijinului pentru investiții pot solicita organismelor plătitoare competente plata unui avans, în cazul în care această opțiune este inclusă în programul național de sprijin.
Valoarea avansului nu depășește 20 % din ajutorul public pentru investiții, iar plata acestuia trebuie să fie condiționată de constituirea unei garanții bancare sau a unei garanții echivalente care să corespundă procentului de 110 % din valoarea avansului. Totuși, în cazul investițiilor pentru care decizia individuală de acordare a sprijinului este luată în 2009 sau 2010, valoarea avansului poate fi majorată până la 50 % din ajutorul public pentru investiția respectivă.
Garanția este eliberată atunci când organismul plătitor competent constată că suma cheltuielilor reale corespunzătoare ajutorului public pentru investiții depășește valoarea avansului.
4.
La titlul II capitolul III se adaugă următorul articol 37a:
„Articolul 37a
Comunicare privind ajutoarele de stat
(1) Fără a aduce atingere articolului 5 alineatul (8), articolului 16 al treilea paragraf și articolului 20 alineatul (1) al doilea paragraf din prezentul regulament, atunci când statele membre acordă ajutoare de stat în temeiul articolului 103n alineatul (4) din Regulamentul (CE) nr. 1234/2007 al Consiliului (6), acestea transmit Comisiei următoarele:
(a)
dacă este cazul, lista măsurilor de ajutor deja autorizate în conformitate cu articolele 87, 88 și 89 din tratat pentru a fi utilizate la punerea în aplicare a programelor sau motivul pentru care ajutoarele naționale în cauză au fost exceptate de la obligația de notificare;
(b)
în alte cazuri, elementele necesare pentru evaluarea în baza normelor în materie de concurență.
(2) În cazul în care se aplică alineatul (1) litera (a), statele membre completează tabelul 1 din anexa VIIIc,
(a)
precizând dacă sprijinul se acordă în temeiul Regulamentului (CE) nr. 1535/2007 al Comisiei (7) privind ajutoarele de minimis pentru producția primară din sectorul agricol sau al Regulamentului (CE) nr. 1998/2006 al Comisiei (8) privind prelucrarea și comercializarea produselor agricole; sau
(b)
indicând numărul de înregistrare și trimiterea la regulamentul de exceptare al Comisiei adoptat în baza Regulamentului (CE) nr. 994/98 al Consiliului (9), în temeiul căruia a fost introdusă măsura; sau
(c)
indicând numărul cauzei și numărul de referință sub care măsura a fost declarată compatibilă cu tratatul de către Comisie.
(3) În cazul în care se aplică alineatul (1) litera (b), statele membre transmit Comisiei:
(a)
tabelul 2 din anexa VIIIc pentru fiecare dintre măsurile menționate la articolele 103p, 103t și 103u din Regulamentul (CE) nr. 1234/2007 pentru care se acordă ajutoare naționale;
(b)
tabelul 3 din anexa VIIIc în cazul ajutoarelor naționale acordate pentru promovarea măsurii pe piețe din țări terțe, după cum se prevede la articolul 103p din Regulamentul (CE) nr. 1234/2007;
(c)
tabelul 4 din anexa VIIIc în cazul ajutoarelor naționale acordate pentru măsura privind asigurarea recoltei, prevăzută la articolul 103t din Regulamentul (CE) nr. 1234/2007;
(d)
tabelul 5 din anexa VIIIc în cazul ajutoarelor naționale acordate pentru măsura privind investițiile, prevăzută la articolul 103u din Regulamentul (CE) nr. 1234/2007.
(4) Elementele comunicate sub forma oricăruia dintre tabelele din anexa VIIIc trebuie să fie valabile pe durata întregului ciclu de viață al programului, fără a aduce atingere vreunei modificări ulterioare a programelor.
(5) Fără a aduce atingere articolului 103n alineatul (4) din Regulamentul (CE) nr. 1234/2007 și fără a aduce atingere articolului 3 alineatul (2) din prezentul regulament, statele membre care acordă ajutoare naționale își modifică programul de sprijin în viitor, completând tabelele corespunzătoare din anexa VIIIb, cel târziu până la 15 octombrie 2009. Articolul 103k alineatul (2) din Regulamentul (CE) nr. 1234/2007 se aplică acestor modificări.
5.
La articolul 70 se adaugă următorul alineat:
„(3) În cazul în care, într-un anumit exercițiu financiar, un producător își retrage cererea pentru prima de defrișare sau a defrișat numai parțial sau nu a defrișat deloc suprafața indicată în cerere, statul membru respectiv poate decide să nu îi acorde prioritate în conformitate cu articolul 85s alineatul (5) litera (b) din Regulamentul (CE) nr. 1234/2007 în oricare dintre exercițiile financiare următoare.”
6.
La articolul 71 se adaugă următorul alineat:
„(3) Fără a aduce atingere alineatului (1), procentul unic de acceptare nu se aplică statelor membre care au transmis, în conformitate cu articolul 85s alineatul (2) din Regulamentul (CE) nr. 1234/2007, cereri eligibile pentru o suprafață mai mică de 50 hectare.”
7.
În anexa VI se elimină rândul 1 referitor la schema de plată unică.
8.
În anexa VII se elimină rândul 1 referitor la schema de plată unică.
9.
După anexa VIIIb se introduce anexa VIIIc, al cărei text este inclus în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Articolul 1 alineatele (4) și (9) se aplică de la 1 august 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 august 2009.